Peter Moeseke, Conway-The Convenience Co Belgie NV: Profile & Biography - Bloomberg
Director:Purchase Conway-The Convenience Co Belgie NV, PRESENT Zondo hoor van ‘20 lêers vol bewyse van tenderbedrog’ | Netwerk24
Deur Marelize Barnard 15 Januarie 2020 20:48
’n Durbanse sakeman wat bande met oudpres. Jacob Zuma se seun Edward het, het glo kragopwekkers vir R5 000 gekoop en dit dan vir tussen R92 000 en R97 000 aan die polisie in KwaZulu-Natal verkoop.
Kol. Johannes van Loggerenberg, wat destyds as lid van die Valke in KwaZulu-Natal tenderbedrog van R90 miljoen teen die sakeman Thoshan Panday ondersoek het. Foto: Felix Dlangamandla
Dít was Woensdag die getuienis van kol. Johannes van Loggerenberg, wat destyds as lid van die Valke in KwaZulu-Natal tenderbedrog van R90 miljoen teen die sakeman Thoshan Panday ondersoek het.
Van Loggerenberg se getuienis het ingeskakel by dié van genl.maj. Johan Booysen, voormalige Valke-hoof in die provinsie, wat voorheen oor Panday se verhouding met die destydse polisiekommissaris in KwaZulu-Natal, lt.genl. Mmamonnye Ngobeni, getuig het.
Van Loggerenberg het getuig hoe hy ’n volledige saakdossier saamgestel het, wat beëdigde verklarings en forensiese bewyse ingesluit het, maar dat Ngobeni glo in so ’n mate ingemeng het dat die ondersoek stopgesit is en Panday tot vandag toe nooit vervolg is nie.
Adjunkhoofregter Raymond Zondo, voorsitter van die kommissie van ondersoek na staatskaping, het Van Loggerenberg gevra of iemand Ngobeni ooit gevra het hoekom sy die ondersoek gestaak het.
Van Loggerenberg se antwoord was dat sover hy weet, het niemand Ngobeni gevra nie, maar die rede was duidelik vir almal, dit was omdat “sy geïmpliseer is”.
Hy het ook getuig almal het geweet dat Panday ’n sakevennootskap met Edward Zuma gehad het. Dit het gegaan oor politiek, het Van Loggerenberg geantwoord op die vraag hoekom hy dink die saak stopgesit is.
Panday het met die Wêreldbekersokkertoernooi in 2010 in die prentjie gekom.
Volgens Van Loggerenberg het hy op ’n onreëlmatige wyse tenders van die polisie in KwaZulu-Natal gekry om verblyf aan polisiebeampte en kragopwekkers te verskaf.
Van Loggerenberg het getuig dat twee beamptes in die polisie se tender-afdeling die tenderprosedures omseil het en selfs na Pretoria gery om die tenders in die polisiehoofkantoor deur die stelsel gevoer te kry.
Hy het getuig die bewyse in die ondersoek was oorweldigend. Daar was 20 groot lêers vol bewyse.
Volgens hom het een van die ondersoeke aan die lig gebring dat Panday ’n deposito van R10 000 vir ’n verrassingspartytjie vir Ngobeni se man betaal het. Panday het ook ná die partytjie ’n rekening vir die partytjie met sy kredietkaart vereffen.
Hy het ook betaal vir ’n Kaapstadse vakansie van ’n polisiebeampte en sy gesin; hy het ’n voertuig vir ’n polisiebeampte gekoop en in nog ’n geval oefentoerusting gekoop.
Adjunk-hoofregter Raymond Zondo Foto: Felix Dlangamandla
Panday het ook R29 000 se studiegeld van ’n beampte se kind betaal, volgens Van Loggerenberg. Al dié inligting is in die forensiese verslag wat deel van die dossier is.
Hy het getuig dat Panday verskeie ondernemings se name gebruik het om vals tenders te bekom. Al die verskillende ondernemings het een adres gehad.
Al dié inligting is in ’n swart boekie aangeteken, waarop Van Loggerenberg en sy ondersoekspan glo beslag gelê het.
“Panday het kragopwekkers vir R5 000 elk aangekoop en aan die polisie vir tussen R92 000 en R97 000 per kragopwekker herverkoop. Dit is belaglik,” het Van Loggerenberg getuig.
Behalwe vir Ngobeni se pogings om die ondersoek gestop te kry, waaraan Van Loggerenberg nie gehoor gegee het nie, het adv. Moipone Noko, toe hoof van die nasionale vervolgingsgesag in KwaZulu-Natal, glo op 7 Februarie 2013 opdrag gegee dat die klagte teen Panday en ’n polisiebeampte, kol. Navin Madhoe, teruggetrek word.
Zondo het aan Van Loggerenberg gevra of die saak nou, sewe jaar later, steeds nie voorgekom het nie.
Van Loggerenberg het dit bevestig.
Nadat die saak teruggetrek is, het Panday probeer dat geld wat hy gemeen het die polisie hom skuld, uitbetaal moet word. Booysen het die uitbetaling gekeer, waarna Panday volgens Van Loggerenberg probeer het om ’n polisiebeampte met R1 miljoen om te koop om te verseker dat die uitbetaling gedoen word.
Dié saak is ook nog hangende.
Meer oor: Edward Zuma | Jacob Zuma | Thoshan Panday | Raymond Zondo | Johannes Van Loggerenberg | Zondo-Kommissie | Staatskaping | Kragopwekkers | Tenderbedrog
Zuma jr. se vennoot vervolg oor bedrog